Oud-polisiereservis wat vrou wou indoen gevonnisArgieffoto Abraham Jacobus Visagie (39), ŉ voormalige polisiereservis, is Maandag skuldig bevind aan bedrog en korrupsie nadat hy homself as ŉ staatsaanklaer voorgedoen het om ŉ 54-jarige vrou met duisende rande in te doen. Kapt. Philani Nkwalase, woordvoerder van die Valke in die Noord-Kaap, het gesê Visagie het homself in Desember verlede jaar as ŉ senior staatsaanklaer van die Springbok-landdroshof voorgedoen en omkoopgeld van die vrou, wat moontlik van strafbare manslag aangekla sou word, geëis om haar teen vervolging te beskerm. Volgens Nkwalase het Visagie R6 000 vir homself en ŉ bykomende R15 000 vir sy “vennote” geëis wat aan die saak sou werk. Die Valke het ŉ ondersoek van stapel gestuur kort nadat dit aangemeld is. Visagie het op 13 Junie vir die eerste keer in die hof verskyn en is borgtog van R2 000 toegestaan. Hy het Maandag in die Springbok-landdroshof skuld beken en is gevolglik tot drie jaar tronkstraf gevonnis. Die vonnis is in geheel opgeskort op voorwaarde dat hy nie skuldig bevind word aan soortgelyke oortredings in die volgende drie jaar nie.